Kerstradisie leef voort - Events - Erongo
Saturday, February 29th, 2020 03:39:01
Swakopmund straatmark begroet feesseisoen
18 December 2019 | Events
Jean-Mari Coetzee; verkoopsdame; “Die nuwe ligging is oulik.”
Unieke oorbelle en hangertjies te koop by die Kersmark. Foto Iréne-Mari van der Walt
Pauline Nashilundo, die voormalige burgemeester van Swakopmund, skakel die Kersboom se liggies aan. Foto Iréne-Mari van der Walt
Die Swakopmund munisipaliteit het sy jaarlikse Kersmark oor die naweek aangebied.
In die verlede het dit in die parkeerarea agter die amfiteater plaasgevind, maar vanjaar is dit vir die eerste keer in die voetpaadjie vanaf die Mole na die jetty gehou.
Daar was lekkernye, plaaslik vervaardigde items en geskenkies te koop. Dit was dus die perfekte geleentheid om Kersinkopies te doen en tyd met die familie deur te bring.
Die mark was nog altyd die simboliese begin van die feesseisoen op Swakopmund en dit is weer vanjaar amptelik met die aanskakeling van die dorp se Kersboomliggies deur die burgemeester ingehuldig.
Vanjaar is hierdie tradisie egter voorafgegaan met die prysuitdeling van ’n kompetisie deur die munisipaliteit se gesondheidsdepartement se kosveiligheid- en gesondheidsafdeling.
“Koskarretjies, bistros, restaurante, koffiewinkels, slaghuise, bakkerye en tuisnywerhede is aangemoedig om in te skryf en ons het ’n oorvloed inskrywings gekry,” het die oud-burgemeester, Pauline Nashilundo, gesê.
Een uitstaller was egter ontevrede. Brunelda Sanies, wat spookasem by die Kersmark verkoop het, het haar misnoë uitgespreek.
“Ons het nie krag gehad nie. Ons het Vrydag eers na 17:00 krag gekry en Saterdagoggend het ons weer sonder krag gesit. Ons kan nie verkoop as ons nie krag het nie,” het sy gekla.
Jean-Mari Coetzee van Lizette Wiese Juwele het gesê die nuwe area is oulik en haar verkope was soortgelyk as in vorige jare. Marleen Leriche het lekkernye verkoop en vertel dat sy ook geen probleme tydens die mark ervaar het nie.
Baie besoekers aan die Nedbank Kosfees wat in die parkeerarea langs die Kersmark gehou is, kon egter nie skeiding tussen die twee vind nie, wat waarskynlik meegebring het dat die Kersmark meer voete gelok het.
Munisipale beamptes meen die nuwe ligging vir die Kersmark was ’n goeie besluit en dat besprekings oor die permanente skuif daarvan waarskynlik gaan plaasvind.
5 days ago - 23 February 2020 | Events